
I. INTRODUCERE

 

Convenţiile de la Haga din 1899 şi 1907 recomandă reglementarea paşnică a diferendelor internaţionale, cerând statelor să decidă pentru această rezolvare în defavoarea căilor nepaşnice.

Articolul 12 din Pactul Naţiunilor Unite conţine obligaţia statelor de a recurge, în caz de conflict, mai întâi la căi paşnice. Legat de aceasta, articolul 2 din Carta ONU prevede obligativitatea statelor membre de a rezolva diferendele dintre ele exclusiv pe cale paşnică, pentru a nu periclita pacea şi securitatea internaţională.

Indiferent de natura diferendelor, politice sau juridice, apărute între state, se recomandă apelarea fie la arbitraj, fie la o instanţă judiciară internaţională.

Arbitrajul, conform definiţiilor date în doctrină, este “modul de reglementare a diferendelor internaţionale în care părţile, printr-o convenţie formală, se supun deciziei unei terţe părţi, care poate fi una singură sau mai multe, în urma unei proceduri contencioase din care rezultă o hotărâre definitivă”.

Curtea de Justiţie Centro-Americană, înfiinţată în urma semnării Tratatului de la Washington din 1907, a fost prima instanţă judiciară permanentă, care şi-a desfăşurat activitatea până în anul 1918.

La 15 februarie 1922, Curtea Permanentă de Justiţie Internaţională şi-a inaugurat în mod oficial lucrările. Activitatea ei s-a desfăşurat pe o perioadă de 17 ani, timp în care 54 de state au semnat şi 50 dintre ele au ratificat Pactul care a stat la baza înfiinţării ei. Curtea a fost sesizată cu 83 de cauze, dintre care 31 contencioase. Competenţa ei a fost lăsată la aprecierea statelor, făcându-se, totuşi, precizarea că statele pot declara că acceptă jurisdicţia ei obligatorie.

După cel de-al doilea război mondial, crearea unei organizaţii mondiale – Organizaţia Naţiunilor Unite – a readus în actualitate problema justiţiei internaţionale. 

Poate deveni parte la Statutul Curţii Internaţionale de Justiţie şi un stat nemembru al ONU, “în condiţiile care vor fi determinate în fiecare caz în parte, de către Adunarea Generală, la recomandarea Consiliului de Securitate” (art.92 alin.2 din Carta ONU). Din această prevedere se poate trage concluzia că părţile, indiferent dacă sunt state membre sau nemembre, sunt puse într-o poziţie de egalitate în faţa Curţii. 

Tot în acest context, la 18 iulie 1998, în cadrul Conferinţei ambasadorilor ţărilor membre ale Naţiunilor Unite, este înfiinţată o nouă instanţă cu jurisdicţie internaţională, şi anume Curtea Penală Internaţională. Apariţia acestei instituţii reprezintă un pas înainte în soluţionarea conflictelor în domeniul dreptului penal internaţional, având drept fundament voinţa comună a statelor lumii.

Alături de Curtea Internaţională de Justiţie, organ jurisdicţional cu vocaţie universală, fiinţează şi alte instanţe, cu rol limitat, majoritatea lor fiind legate de organizaţii cu caracter local (art.95 din Carta ONU: “Nici o dispoziţie din prezenta Cartă nu va împiedica membrii Organizaţiei de a încredinţa rezolvarea neînţelegerilor lor altor tribunale, în conformitate cu acordurile ce sunt în vigoare sau care pot fi încheiate în viitor”).

Avându-se în vedere această reglementare, au fost înfiinţate diferite instanţe, cum ar fi Curtea Europeană de Justiţie, Tribunalul de Primă Instanţă, Curtea Europeană a Drepturilor Omului.

Scopul înfiinţării Curţii de Justiţie este prevăzut în art.131 din Tratatul Comunităţii europene a cărbunelui şi oţelului: “asigurarea respectului dreptului în interpretarea şi aplicarea […] tratatului şi a regulamentului de executare”.

Curtea Europeană de Justiţie a fost concepută în scopul de a asigura un control al legalităţii actelor emise de instituţiile europene, realizând un echilibru necesar între aceste organisme şi statele membre.

O altă instanţă europeană, creată în scopul de a supraveghea prevederile Convenţiei Europene a Drepturilor Omului, a fost înfiinţată în 1959, şi anume Curtea Europeană a Drepturilor Omului.

În iulie 1987 a intrat în vigoare Actul Unic European, care a dat posibilitatea Consiliului Miniştrilor să consacre, alături de Curtea Europeană de Justiţie, Tribunalul de Primă Instanţă (Decizia de înfiinţare a Consiliului nr.88/59 din 24 octombrie 1988), ca urmare a creşterii complexităţii fenomenului integraţionist din perspective juridice şi a creşterii numărului de cauze aduse în faţa Curţii Europene de Justiţie. Tribunalul de Primă Instanţă s-a înscris în structura instituţională comunitară ca un corp judecătoresc ataşat Curţii Europene de Justiţie.

În cele ce urmează ne propunem să tratăm organizarea, funcţionarea, competenţele acestor instanţe internaţionale, cât şi procedurile aplicabile în faţa acestora.

 

 

 

 

 

 

II. Instanţe CU JURISDICŢIE EUROPEANĂ

 

 

1. Curtea Europeană de Justiţie

 

Instituţie comună a trei Comunităţi distincte, Curtea Europeană de Justiţie, cunoscută drept “Curtea de Justiţie a Comunităţilor Europene” sau “Curtea de Justiţie de la Luxemburg”, este guvernată de dispoziţii aproape identice, care sunt înscrise în fiecare dintre tratatele ce instituie cele trei Comunităţi, precum şi în protocoalele adiţionale.

Prin Convenţia privind anumite instituţii comune Comunităţilor europene, semnată la Roma, la 25 martie 1957, aceasta a devenit un organism comun al Comunităţii europene a energiei atomice (CEEA), Comunităţii europene a energiei electrice (CEE) şi Comunităţii europene a cărbunelui şi oţelului (CECO), atât pentru raţiuni de ordin practic, cât mai ales pentru facilitarea unităţii de aplicare şi interpretare a tratatelor şi pentru a favoriza rezolvarea eventualelor conflicte de competenţă dintre Comunităţi.

Funcţionarea Curţii este guvernată de articolele 164-188 ale Tratatului de constituire a Comunităţii Economice Europene, semnat la Roma, la 25 martie 1957.

Rolul important al Curţii de Justiţie este de a îmbogăţi şi dezvolta creator dreptul comunitar, în scopul realizării integrării europene.

1.1 Componenţă şi statutul membrilor

Curtea Europeană de Justiţie este formată din 15 judecători, asistaţi de 9 avocaţi generali.

Numărul judecătorilor şi avocaţilor generali din compunerea Curţii de Justiţie se stabileşte printr-un act al Consiliului de Miniştri, dat cu unanimitate de voturi, pe baza cererii formulate de Curte.

Judecătorii şi avocaţii generali sunt numiţi de către guvernele statelor membre.

Funcţia de judecător este aceeaşi ca şi în toate legislaţiile naţionale şi jurisdicţiile internaţionale, neexistând probleme în calificarea rolului său. Astfel, judecătorii sunt aleşi “dintre persoanele care întrunesc condiţiile necesare pentru numirea în cea mai înaltă funcţie jurisdicţională în ţările de origine sau sunt jurişti de competenţă notorie”

Particulară pentru jurisdicţia comunitară este funcţia de avocat general. Conform art.166 alin.2 CEE, avocaţii generali sunt însărcinaţi să prezinte public, cu deplină imparţialitate şi independenţă, concluzii asupra cauzelor deduse în faţa Curţii de Justiţie, în vederea asistării acesteia în realizarea misiunii sale.

Judecătorii şi avocaţii generali sunt numiţi pentru un mandat de şase ani, care poate fi reînnoit.

Independenţa judecătorilor este garantată de statutul lor. Pe durata mandatului, sunt inamovibili şi se bucură de imunitate de jurisdicţie, fiind protejaţi împotriva oricărei acţiuni penale sau revocări de către guvernele statelor membre. Singură, Curtea este abilitată să asigure controlul asupra activităţii şi disciplinei membrilor săi. Independenţa judecătorilor este garantată, mai ales, de caracterul strict secret al deliberărilor din camera de consiliu.

La fiecare trei ani are loc o reînnoire parţială a componenţei Curţii, judecători şi avocaţi generali, în proporţie de 50%.

Această dispoziţie face ca numirea membrilor Curţii să fie un act de o deosebită importanţă, personalitatea acestora influenţând pentru multă vreme evoluţia jurisprudenţei comunitare şi, în ultimă instanţă, interpretarea, realizarea şi aplicarea dreptului, de care depinde însăşi realizarea scopului construcţiei comunitare.

La începutul mandatului, judecătorii şi avocaţii generali depun un jurământ, în cadrul unei şedinţe solemne.

Funcţiile de judecător şi avocat general sunt incompatibile cu exerciţiul oricărei funcţii politice sau administrative, precum şi orice activitate cu titlu profesional, remunerată sau nu, care ar afecta independenţa, cu excepţia celei de cadru universitar.

1.2 Organizare

Judecătorii desemnează din rândul lor, prin vot secret, un preşedinte al Curţii, pentru un mandat de trei ani, care poate fi reînnoit. Pentru a fi ales în funcţie, candidatul la preşedinţie trebuie să întrunească majoritatea absolută a voturilor judecătorilor. Dacă la primul tur de scrutin nu este ales nici un candidat, atunci ca preşedinte va fi desemnat candidatul care la al doilea tur obţine un număr mai mare de voturi.

Preşedintele conduce lucrările Curţii, prezidează şedinţele şi deliberările în camera de consiliu, iar, sub aspect jurisdicţional, poate să ia măsuri pe cale de ordonanţă.

De asemenea, atribuţiile preşedintelui sunt de a conduce activităţile Curţii, inclusiv sectorul de administrare, şi de a numi judecătorul raportor pentru fiecare caz. Preşedintele este cel care dispune suspendarea executării unei măsuri care este contestată în faţa Curţii şi, totodată, el dispune măsurile de conservare şi asiguratorii necesare pe durata soluţionării cazului.

În desemnarea preşedintelui, un rol mai puţin important îl are criteriul naţionalităţii, candidaţii fiind aleşi în funcţie de meritele lor profesionale.

În principiu, Curtea se reuneşte în plen. Pentru accelerarea judecării cauzelor, tratatele au prevăzut posibilitatea constituirii de camere, compuse din 3 sau 5 membri. În prezent, funcţionează şase camere: două compuse din 5 judecători şi patru din 3 judecători. Şedinţele în plen sunt din ce în ce mai rare şi au loc doar când se dezbat cauze de importanţă deosebită, la cererea statului sau a persoanei interesate şi numai după ce Curtea însăşi a hotărât reunirea sa în plen pentru cauza respectivă.

Camerele sunt desemnate anual de Curte, atât sub aspectul numărului, cât şi al componenţei lor. Curtea alege anual preşedinţii camerelor şi desemnează un prim avocat general pentru fiecare cameră.

Avocaţii generali ai Curţii Europene de Justiţie îndeplinesc un rol foarte important în structura şi activităţile Curţii, în pofida faptului că ei nu participă la deliberări şi nici la luarea deciziilor privitoare la cazuri.

Tratatul de la Roma, cu modificările ulterioare, defineşte rolul avocatului general ca fiind unul imparţial şi independent, fiind obiectivat în prezentarea unor opinii juridice argumentate, referitoare la cazurile înaintate spre judecată Curţii.

Activitatea avocaţilor generali este condusă de un prim avocat general, care este desemnat prin rotaţie din rândul avocaţilor generali, pentru o perioadă de un an. Primul avocat general numeşte avocatul general, care va fi cel care îşi va expune opinia în fiecare caz.

Avocaţii generali vor putea exprima opinii în cauze în care părţile implicate sunt conaţionalii lor, dar nu-şi vor putea exprima părerea în acţiuni intentate de către sau împotriva statului ai cărui cetăţeni sunt.

Opinia avocatului general va cuprinde, de regulă, o analiză comprehensivă a dispoziţiilor de drept comunitar relevante în cazul respectiv, precum şi exprimarea opţiunii sale cu privire la soluţia care se impune.

După prezentarea opiniei sale, avocatul general se retrage, neparticipând la deliberări.

Opinia avocatului general are doar un caracter consultativ şi nicidecum un caracter obligatoriu pentru Curtea Europeană de Justiţie. Utilitatea acestei opinii constă în faptul că asigură prezentarea şi analiza dispoziţiilor de drept comunitar aplicabile în cauză.

Curtea numeşte, pentru o perioadă de 6 ani, un grefier. Atribuţiile sale sunt mult mai mari decât cele din jurisdicţiile naţionale. El are atribuţii de ordin judiciar, asistă Curtea şi membrii săi în exercitarea funcţiilor acestora: primirea, transmiterea, precizarea de documente, asistarea la şedinţe, răspunde de serviciile de arhivă şi, în mod special, de publicarea Culegerii de practică (jurisprudenţă), care redă textul integral al hotărârilor şi ordonanţelor.

În temeiul atribuţiilor de ordin administrativ, sub autoritatea preşedintelui, grefierul asigură administrarea Curţii şi gestiunea financiară, ocupându-se inclusiv de recrutarea tuturor funcţionarilor şi agenţilor din compunerea serviciilor Curţii. În activitatea sa, grefierul este asistat de mai mulţi agenţi.

Fiecare judecător şi avocat general este asistat personal de doi referenţi, de aceeaşi naţionalitate cu magistratul, jurişti calificaţi, doctori în drept, şi care sunt subordonaţi doar magistratului pe care îl asistă.

Referenţii constituie cabinetul fiecărui membru al Curţii şi desfăşoară o activitate deosebit de importantă de informare şi documentare; îndeosebi activitatea referenţilor de pe lângă avocaţii generali este deosebit de laborioasă, dat fiind rolul acestor membri ai Curţii.

În Anexa 1 prezentăm organigrama Curţii Europene de Justiţie.

1.3 Atribuţii şi funcţionare

Curtea Europeană de Justiţie este învestită cu misiunea generală de a asigura respectarea dreptului în interpretarea şi aplicarea tratatelor (art.31 CECO, art.164 CEE, art.136 CEEA).

După natura lor, se disting două mari categorii de atribuţii: consultative şi jurisdicţionale. Curtea este abilitată să emită, în unele proceduri particulare, avize şi deliberări, acte care, în general, nu sunt obligatorii şi au un caracter consultativ, deciziile în materiile respective fiind luate de alte organe. Aceste cazuri sunt rare, pentru că, în principiu, atribuţiile Curţii sunt jurisdicţionale.

A doua categorie de atribuţii este foarte vastă şi diversificată, înglobând toate modalităţile de contencios. În prezent, există trei categorii de competenţe:

a. de a interpreta şi a aprecia asupra validităţii, competenţă exercitată la cererea jurisdicţiilor naţionale şi care reprezintă un important instrument de cooperare între jurisdicţia comunitară şi jurisdicţiile naţionale;

b. de a judeca în fond în materie de legalitate şi reparaţii;

c. de a executa control judiciar asupra hotărârilor date în primă instanţă de Tribunal.

Curtea desfăşoară o activitate permanentă, cu excepţia vacanţelor judecătoreşti, al căror calendar este fixat prin regulamentul de procedură.

Părţile nu pot invoca nici naţionalitatea unui judecător şi nici absenţa din complet a unui judecător naţional pentru a cere modificarea completului Curţii sau a camerei.

Deliberările au loc în camera de consiliu, doar în prezenţa judecătorilor. Dacă nu există un consens, hotărârea se va lua cu majoritate de voturi, începându-se cu exprimarea soluţiei celui mai tânăr membru al completului.

Hotărârea nu va menţiona dacă aceasta a fost luată cu majoritate de voturi sau cu unanimitate şi nici opinia separată nu se arată în hotărâre. Această regulă s-a conturat după lungi controverse. Se consideră că în acest mod se asigură reala independenţă a judecătorilor, atât faţă de autorităţi, cât şi faţă de opinia publică.

Această soluţie asigură integrarea sistemelor naţionale de drept, găsirea unui compromis, a unei soluţii acceptate de toţi, fapt care duce, implicit, şi la sporirea autorităţii hotărârilor Curţii de Justiţie.

1.4 Proceduri în faţa Curţii Europene de Justiţie 

Procedura în faţa Curţii este contradictorie, publică, mixtă (scrisă şi orală) şi "inchizitorie", în sensul că tribunalul acţionează din oficiu pentru determinarea faptelor, fără a fi ţinut de expunerile părţilor. Astfel, prin procedura inchizitorială se oferă judecătorului rolul de a conduce dezbaterile şi de a soluţiona litigiul. Ea se compune din două faze obligatorii: una scrisă şi alta orală.

Faza scrisă începe o dată cu plângerea adresată Curţii, care se depune la grefier, cu număr de înregistrare. Cererea trebuie să conţină numele părţilor, obiectul litigiului, o prezentare sumară a situaţiei de fapt şi a argumentelor de drept, precum şi concluziile, pretenţiile finale ale reclamantului. Cererea trebuie adresată Curţii în termenul prevăzut de tratate pentru fiecare cale de atac. După primirea cererii, aceasta este înregistrată într-un registru special şi publicată în Jurnalul Oficial.

Limba în care este redactată cererea va constitui, de regulă, şi limba de desfăşurare a dezbaterilor. În situaţia în care pârâtul este o instituţie comunitară, reclamantul (stat membru sau resortisant comunitar) poate opta pentru oricare dintre limbile oficiale ale Comunităţii, cu precizarea că, atunci când pârâtul este un stat membru, acesta va putea opta pentru limba pe care o preferă.

Preşedintele Curţii numeşte un judecător raportor, a cărui sarcină este să constate împrejurările cauzei, iar prim-avocatul general îl desemnează pe avocatul general în speţă.

Plângerea este notificată, în această etapă, părţii adverse, care are la dispoziţie o lună pentru a-şi pregăti întâmpinarea. Reclamantul are o lună la dispoziţie pentru a redacta un memoriu suplimentar, împotriva căruia pârâtul se poate apăra tot în termen de o lună.

Curtea poate decide efectuarea unei anchete (inclusiv proba cu martori, expertize) care va fi făcută de judecătorul raportor, cu participarea avocatului general, părţile având posibilitatea de a asista.

În faza orală, părţile îşi susţin cauza în cadrul unei audieri publice, în faţa judecătorilor, dar nu au voie să pledeze personal, ci exclusiv prin agenţii lor, consilieri sau avocaţi.

În continuarea şedinţei publice, se dă cuvântul avocatului general, care îşi prezintă concluziile sale. În final, Curtea Europeană de Justiţie trece la faza deliberativă şi se pronunţă în baza raportului preliminar redactat de judecătorul raportor, a susţinerilor părţilor şi a concluziilor formulate de avocatul general.

Hotărârea este dată în numele Curţii, fără a fi admisă posibilitatea opiniei separate. Hotărârile Curţii sunt decizii colective ce angajează instanţa în întregul ei şi se iau, în lipsă de unanimitate, cu majoritate de voturi.

În Anexa 2, prezentăm grafic jurisdicţia Curţii Europene de Justiţie.

Hotărârile Curţii Europene de Justiţie nu sunt susceptibile de a fi atacate cu apel. Cu toate acestea, există situaţii în care Curtea revine asupra unora dintre deciziile sale. În practică s-au distins cinci asemenea situaţii.

Un prim caz se referă la cererile de interpretare a unor hotărâri neclare adoptate de Curte.

Al doilea caz se referă la îndreptarea erorilor materiale din hotărâre.

A treia situaţie cuprinde cererile de revizuire care pot fi adresate Curţii la descoperirea unui element de fapt nou care ar fi influenţat în mod decisiv hotărârea. Termenul pentru introducerea cererilor de revizuire este de trei luni, fiind calculat de la momentul în care partea a descoperit elementul de fapt, cu precizarea că acesta nu poate depăşi zece ani de la pronunţarea hotărârii.

Al patrulea caz presupune o cerere adresată Curţii de către un terţ ale cărui interese sunt afectate de hotărârea pronunţată şi care nu a fost citat la dezbateri. Cererea poate fi introdusă în termen de două luni de la publicarea hotărârii în Jurnalul Oficial al Comunităţilor.

În final, în cazul în care pârâtul, deşi citat, nu a fost prezent la dezbateri, în termen de o lună de la comunicarea hotărârii acesta poate înainta o cerere de desfiinţare a hotărârii.

1.5 Acţiunile în instanţă

Termenul de recurs este folosit ca atare în dreptul comunitar, deşi nu se referă la o cale de atac a unei hotărâri judecătoreşti, ci la acţiunea în faţa Curţii de Justiţie, ca instanţă de fond.

Prin competenţele atribuite Curţii, recursurile se clasifică în:

1. atribuţii contencioase:

a. recursul în anulare;

b. recursul împotriva carenţelor instituţiilor;

c. recursul în constatarea neîndeplinirii unei obligaţii;

d. recursul împotriva sancţiunilor instituite de către instituţiile europene;

e. recursul în răspundere contractuală;

f. recursul în răspundere extracontractuală;

g. recursul funcţionarilor comunitari;

1. atribuţii prejudiciare: recursul în interpretare;

2. atribuţii consultative: formularea de avize.

1.a) Recursul în anulare

Constă în posibilitatea pe care o au statele, organele comunitare şi persoanele fizice şi juridice de a ataca în faţa Curţii un act obligatoriu emis de Consiliu sau de Comisie şi de a obţine desfiinţarea acestuia. Este reglementat prin art.33 din Tratatul CECO, art.146 din Tratatul CEEA şi art.173 din Tratatul CEE.

Este un mijloc de control al conformităţii actelor comunitare, un control de legalitate şi urmăreşte desfiinţarea unui act ilegal, nu modificarea lui. Cauzele de ilegalitate ce pot fi invocate pe calea recursului în anulare sunt: incompetenţa, violarea formelor substanţiale, nerespectarea prevederilor Tratatului sau a oricărei reguli de drept referitoare la aplicarea acestuia sau abuzul de putere.

Statele membre şi instituţiile europene pot introduce un recurs în anulare, iar particularii, persoane fizice sau juridice, pot iniţia recursuri în anulare împotriva deciziilor care-i privesc direct şi individual. Termenul înăuntrul căruia se poate formula un recurs în anulare este de 2 luni şi curge, pentru actele normative, de la publicarea lor, iar pentru actele individuale, de la notificare. Dacă se constată că acţiunea este întemeiată, Curtea anulează actul atacat, desfiinţându-l retroactiv.

1.b) Recursul împotriva carenţelor instituţiilor

Constă în posibilitatea pusă la dispoziţia statelor, organelor comunitare şi persoanelor juridice de a ataca în faţa Curţii de Justiţie lipsa de acţiune a unei instituţii a Uniunii Europene în măsura în care aceasta are, potrivit Tratatului, obligaţia de a acţiona. Fiind un mijloc de control jurisdicţional, recursul în carenţă este o garanţie a exercitării puterilor comunitare. Este reglementat prin art.35 din Tratatul CECO, art.175 al Tratatului CEE şi art.148 al Tratatului CEEA. Acţiunile pentru sancţionarea pasivităţii pot fi declanşate de instituţiile europene sau agenţii lor, statele membre sau persoanele fizice direct implicate.

În prima etapă, partea interesată trebuie să ceară organului competent să pună capăt inactivităţii sale, ceea ce echivalează cu o punere în întârziere. În termen de 2 luni de la această cerere, dacă organul decizional perseverează în tăcerea sa, partea interesată are la dispoziţie un nou termen, de 1 lună, pentru a sesiza Curtea cu un recurs în carenţă propriu-zis. Atunci când se constată carenţa, Curtea hotărăşte măsurile ce trebuie luate, dar nu are puterea de a le aplica.

1.c) Recursul în constatarea neîndeplinirii unei obligaţii

Este reglementat prin art.169 din Tratatul CEE, art.88 din Tratatul CECO, art.141 din Tratatul CEEA. Orice stat membru poate sesiza Curtea, dacă apreciază că un alt stat membru nu şi-a îndeplinit obligaţiile care decurg din tratatele comunitare.

Ca procedură preliminară obligatorie, trebuie sesizată Comisia, care va emite un aviz motivat, după ce statele interesate au fost puse în situaţia de a-şi prezenta contradictoriu observaţiile. Avizul constatator trebuie să cuprindă măsurile pe care Comisia le consideră necesare pentru a pune capăt încălcării respectivei obligaţii.

Curtea, după examinarea cauzei, constată în ce măsură statul membru pârât şi-a încălcat obligaţiile şi dispune asupra măsurilor adoptate de organul executiv, dar nu are calitatea să aplice statului respectiv vreo constrângere.

1.d) Recursul împotriva sancţiunilor instituite de către instituţiile europene

Este reglementat prin art.172 din Tratatul CEE, art.36 din Tratatul CECO, art.144 din Tratatul CEEA. Statele membre împotriva cărora Comisia a aplicat sancţiuni care să asigure respectarea forţată a regulilor comunitare pot ataca, în termen de două luni de la notificare, decizia de aplicare a sancţiunii, cu un recurs în plină jurisdicţie.

Particularii resortisanţi ai statelor membre pot introduce recurs împotriva sancţiunilor pecuniare stabilite de Consiliu, nu însă şi împotriva celor aplicate de Comisia Europeană.

Curtea va putea anula, modifica sau menţine decizia de aplicare a sancţiunii respective. În cazul menţinerii sancţiunii, statele membre nu pot fi obligate la executarea forţată, însă persoanele particulare pot fi silite să execute hotărârea Curţii, întrucât acestea au forţă executorie pe teritoriul statelor membre.

1.e) Recursul în răspundere extracontractuală

Este reglementat prin art.215 paragraf 2 din Tratatul CEE, art.40 din Tratatul CECO, art.187 din Tratatul CEEA. Se referă la răspunderea delictuală, directă sau indirectă, pentru daunele cauzate terţilor de către instituţiile europene sau agenţii lor, precum şi la despăgubirile ce se acordă părţii vătămate.

Aceste proceduri sunt larg accesibile persoanelor fizice sau juridice care se pot adresa direct Curţii, ocolind instanţele naţionale de la locul producerii faptului. Reclamanţii trebuie să facă dovada existenţei unui prejudiciu cauzat prin fapta instituţiei sau agentului comunitar aflat în exercitarea atribuţiilor sale.

1.f) Recursul în răspundere contractuală

Este reglementat prin art.181 din Tratatul CEE, art.42 din Tratatul CECO, art.153 din Tratatul CEEA. În această situaţie, Curtea Europeană de Justiţie devine instanţă arbitrală învestită cu soluţionarea unui litigiu în legătură cu contractele de drept public sau de drept privat, încheiate de către sau în numele Uniunii Europene, dacă în contract există o clauză în acest sens.

1.g) Recursul funcţionarilor comunitari

Este statuat prin art. 179 din Tratatul CEE, art.152 din Tratatul CEEA. Curtea soluţionează litigiile privind raporturile funcţionarilor comunitari cu organele faţă de care sunt subordonaţi, putând dispune şi acordarea de despăgubiri pentru repararea eventualelor daune.

2) Recursul în interpretare

Este prevăzut în art.177 din Tratatul CEE, art.41 din Tratatul CECO, art.150 din Tratatul CEEA. Activitatea de interpretare are loc cu titlu incidental, prealabil, în afara unui litigiu propriu-zis dedus direct în faţa instanţei comunitare. Astfel, se asigură cooperarea între instanţele naţionale şi Curtea Europeană de Justiţie pentru a se garanta aplicarea uniformă a dreptului comunitar în statele membre.

Această procedură este necesară în două categorii de cereri: interpretarea normelor comunitare şi aprecierea validităţii actelor comunitare. Numai instanţa naţională în faţa căreia există un litigiu pendinte poate sesiza Curtea, solicitând o pronunţare cu titlu prejudiciar asupra interpretării sau validităţii actului în cauză. Solicitarea de pronunţare prejudiciară este obligatorie când o problemă de interpretare a dreptului este ridicată în faţa unei jurisdicţii naţionale supreme, dar şi a unei instanţe inferioare, a cărei hotărâre nu este susceptibilă de un recurs jurisdicţional de drept intern.

Cu toate acestea, atunci când întrevede o soluţie întemeiată pe alte elemente decât cele de interpretare, judecătorul naţional nu va fi legat de decizia Curţii, el putând să nu uziteze această hotărâre ori doar să se refere la anumite dezlegări date prin respectiva decizie.

Solicitările pentru pronunţări prejudiciare sunt cele mai numeroase, datorită creşterii impactului dreptului comunitar asupra sistemelor de drept ale statelor membre.

3) Formularea de avize

Se regăseşte în art.228 din Tratatul CEE, art.95 din Tratatul CECO. În cazul încheierii de acorduri cu terţe state sau organizaţii internaţionale, Consiliul European, Comisia Europeană sau unul dintre statele membre pot solicita avizul Curţii de Justiţie asupra compatibilităţii proiectului de acord internaţional cu prevederile Tratatului Comunităţii Economice Europene..

Un aviz negativ al Curţii blochează intrarea în vigoare a acordului, exceptând situaţia în care s-ar proceda la revizuirea Tratatului pentru a se înlătura elementele de incompatibilitate.

 

1. Tribunalul de Primă Instanţă

 

1. Organizare şi funcţionare

Tribunalul de Primă Instanţă a fost creat oficial la 24 octombrie 1988, prin decizia Consiliului de Miniştri.

Această instanţă europeană este formată din 12 judecători, numiţi pentru o perioadă de 6 ani, din care o treime sunt realeşi la fiecare 3 ani. Ca şi membrii Curţii Europene de Justiţie, ei sunt numiţi, de comun acord, de către guvernele statelor membre.

Pe perioada îndeplinirii mandatului, membrii Tribunalului de Primă Instanţă se supun aceloraşi obligaţii şi beneficiază de aceleaşi garanţii, privilegii şi imunităţi ca şi membrii Curţii. Pentru a putea fi aleşi, lor nu li se cere să fi avut capacitatea “exercitării celor mai înalte funcţii jurisdicţionale”, fiind suficientă capacitatea “exercitării funcţiilor jurisdicţionale”.

Membrii Tribunalului desemnează un preşedinte pentru un mandat de trei ani, cu posibilitatea reînnoirii lui.

Independenţa funcţională a Tribunalului este garantată prin existenţa unei grefe distincte, la conducerea căreia numeşte un grefier.

Tribunalul este format din cinci Camere. Fiecare judecător este asistat de un referent jurist. Preşedintele în exerciţiu împreună cu Preşedintele Curţii stabilesc, de comun acord, modalitatea în care funcţionarii şi alţi agenţi ataşaţi Curţii îşi îndeplinesc serviciul în tribunal, pentru a permite asigurarea funcţionării sale (bibliotecă, traduceri, interpretare).

Regula funcţionării Tribunalului o reprezintă acţiunea în cadrul Camerelor, alcătuite dintr-un număr de trei până la cinci judecători. Excepţia este dată de acţiunea în plen.

Regulamentul de procedură este cel care determină alcătuirea Camerelor şi repartizarea proceselor. Tot prin intermediul regulamentului se stabileşte ca aceste cauze să fie sau nu specializate şi, de asemenea, dacă o Cameră poate avea calitatea să se ocupe cu probleme de personal.

Tribunalul, spre deosebire de Curte, nu are în compunere avocaţi generali. Atribuţiile acestora pot fi îndeplinite de către judecători, însă numai în cauze determinate.

În Anexa 3 prezentăm organigrama Tribunalului de Primă Instanţă.

2. Competenţa

Tribunalul este, în principal, competent să se pronunţe în:

· recursurile (în anulare şi în carenţă) formulate împotriva unei instituţii comunitare de către persoane fizice, care se referă la punerea în practică a regulilor de concurenţă aplicabile întreprinderilor;

· recursurile formulate împotriva Comisiei de către întreprinderi şi asociaţii de întreprinderi, care se referă la acte individuale;

· recursurile funcţionarilor comunitari;

· unele recursuri în despăgubiri pentru prejudiciile cauzate de o instituţie comunitară.

Pe cale de excepţie, Tribunalul de Primă Instanţă nu are competenţa de a se pronunţa în:

· recursurile în care este parte un stat membru;

· chestiunile prejudiciare.

1. Procedura în faţa Tribunalului

În ceea ce priveşte procedura propriu-zisă în faţa Tribunalului, aceasta este aceeaşi ca şi în faţa Curţii. Regulamentul de procedură conţine dispoziţii privind conflictele de competenţă între cele două organe jurisdicţionale, precum şi privind incidentele de procedură.

Sesizarea Tribunalului se realizează prin depunerea unui memoriu la grefa Tribunalului. Hotărârile date de Tribunal au aceeaşi forţă ca şi hotărârile Curţii şi ele sunt notificate de grefier tuturor părţilor, statelor membre şi instituţiilor europene, chiar dacă nu au fost parte în litigiul respectiv.

Hotărârile Tribunalului de Primă Instanţă pot fi atacate cu recurs la Curtea de Justiţie, în termen de 2 luni de la notificare.

Statele membre şi instituţiile pot ataca hotărârile Tribunalului chiar dacă nu au fost părţi în proces, întrucât ele dispun de un drept propriu şi un interes special în soluţionarea tuturor problemelor de drept comunitar.

Calea de atac poate privi numai probleme de drept. Curţii de Justiţie îi revine misiunea de a preciza distincţia între problemele de drept şi cele de fapt.

Exercitarea căii de atac nu are efect suspensiv, dar partea interesată poate cere Curţii suspendarea executării, ca şi orice altă măsură provizorie până la soluţionarea litigiului în faţa Curţii de Justiţie.

În această fază de judecată, procedura este scrisă şi orală, existând posibilitatea ca părţile şi avocatul general să depună doar concluzii scrise.

Dacă atacarea hotărârii Tribunalului se dovedeşte întemeiată, Curtea va anula decizia şi va reţine cauza spre judecare, dând o soluţie definitivă, sau va trimite cauza spre rejudecare Tribunalului de Primă Instanţă care va fi ţinut, de această dată, de statuările în drept făcute de Curtea de Justiţie.

 

1. Curtea Europeană a Drepturilor Omului

“Ce este Curtea Europeană a drepturilor omului? Ţara făgăduinţei, unde nu ajungi decât rar, după un maraton de procedură, se vor lamenta pledanţii, singurul organ judiciar autentic creat de Convenţia pentru apărarea drepturilor omului şi a libertăţilor fundamentale, vor preciza juriştii. Prima jurisdicţie internaţională de protecţie a drepturilor fundamentale, vor aminti istoricii. Ultimul bastion al democraţiei pe bătrânul continent, vor afirma oamenii politici. Nici inexacte, nici exclusive, aceste formulări permit în mod sigur definirea Curţii de la Strasbourg, dar nu ne-ar putea face să uităm faptul că aceasta din urmă rămâne adesea ignorată de marele public. Şi aceasta chiar în oraşul de pe malul Rinului, care îi găzduieşte sediul şi unde dispune din 1995 de un palat pe măsura sa, proiectat de sir Richard Rogers. Şi totuşi, misiunea pe care i-au încredinţat-o statele democratice ale Europei (cele 38) îi priveşte pe toţi aceia – naţionali, străini, apatrizi – care ţin de jurisdicţia acestor state. În afară de aceştia, ea îi interesează pe toţi oamenii sociali preocupaţi de a vedea încarnându-se anumite valori universale”. 

La 20 aprilie 1959 Curtea Europeană a drepturilor omului îşi începe activitatea pe baza Convenţiei Europene a Drepturilor Omului, prin care s-a consacrat un sistem eficient de sesizare şi sancţionare a încălcărilor prevederilor ei de către statele semnatare.

Deşi Convenţia a intrat în vigoare în 1953, timp de şase ani s-a reuşit obţinerea acceptului a opt ţări potrivit prevederilor art.56 pentru ca să poată avea loc alegerea judecătorilor. Primele opt state care s-au supus jurisdicţiei Curţii au fost Belgia, Danemarca, Germania (Federală), Irlanda, Olanda, Luxemburg, Austria şi Islanda.

3.1 Componenţă şi statutul membrilor

Curtea se compune dintr-un număr de judecători egal cu cel al statelor membre ale Consiliului Europei. În general, sunt magistraţi ai celor mai înalte jurisdicţii naţionale şi profesori de drept în activitate sau pensionari. Aceştia sunt aleşi de către Adunarea Parlamentară a Consiliului Europei, de pe o listă prezentată de state, care cuprinde trei nume. Mandatul este de nouă ani şi poate fi reînnoit. Fiind aleşi pentru calităţile lor profesionale şi morale, judecătorii se bucură de o independenţă completă în îndeplinirea funcţiilor lor.

Curtea se reuneşte, în medie, o săptămână pe lună, în general la Strasbourg.

3.2 Organizarea şi funcţionarea Curţii

Curtea îşi alege preşedintele şi vicepreşedintele – pentru o perioadă de trei ani - , ca şi grefierul şi grefierul adjunct – pentru o perioadă de şapte ani. Toate cheltuielile sunt suportate de Consiliul Europei (vezi Anexa 4).

Pentru fiecare caz adus în faţa ei, Curtea se constituie într-o Cameră de şapte judecători, din care fac parte, din oficiu, preşedintele sau vicepreşedintele său şi judecătorul resortisant din oricare stat interesat. Dacă judecătorul “naţional” este împiedicat să participe, se recuză sau nu există, statul în cauză are posibilitatea să desemneze un membru al Curţii sau o persoană străină de Curte, judecător ad-hoc. Ceilalţi membri ai Camerei sunt aleşi prin tragere la sorţi de către preşedinte. În anumite condiţii, Camera poate sau trebuie să se desesizeze în beneficiul unei Mari Camere, formată din 17 judecători.

În afară de statele semnatare ale Convenţiei, poate sesiza Comisia, printr-o cerere adresată Secretarului General al Consiliului Europei, conform art.25, orice persoană fizică vătămată de o Înaltă parte contractantă, prin încălcarea drepturilor protejate prin Convenţie. În acelaşi timp, orice organizaţie neguvernamentală sau orice grup de particulari care se pretind victime ale încălcării drepturilor omului de către o Înaltă parte contractantă pot sesiza prin cerere Comisia.

Una dintre condiţiile de acces la această instanţă europeană este aceea ca statul acuzat să fi declarat anterior că recunoaşte competenţa Comisiei în materie, recunoaştere care poate fi făcută pentru o anumită durată şi care trebuie să conţină angajamentul respectivului stat de a nu împiedica în nici un fel exercitarea prerogativelor acestuia.

Art.26 din Convenţie pretinde ca primă condiţie de admitere a cererii epuizarea căilor de recurs intern cu privire la încălcarea drepturilor în discuţie.

Sesizarea trebuie făcută într-un termen de cel mult 6 luni către Comisie, calculat de la data rămânerii definitive a ultimei hotărâri judecătoreşti în urma epuizării tuturor căilor de atac interne.

O altă condiţie pentru admisibilitatea cererii este aceea ca ea să nu fie anonimă. Cererea trebuie să conţină toate datele de identitate ale petiţionarului. Există însă posibilitatea ca reclamantul să ceară Comisiei să nu-i publice identitatea sa.

Pentru a fi admisă, cererea trebuie să nu fi fost examinată anterior de către o altă autoritate internaţională, dacă ea se referă la aceeaşi cauză, acelaşi obiect şi aceleaşi părţi, decât dacă aduce elemente noi.

Art.27 alin.2 dă posibilitatea Comisiei să declare inadmisibilă orice cerere incompatibilă cu prevederile Convenţiei sau care este în mod vădit nefondată sau abuzivă. Vor fi respinse şi cererile inspirate de dorinţa de publicitate sau de propagandă a petiţionarului sau cele ce conţin termeni defăimători, provocatori, injurioşi sau ofensatori la adresa Înaltei părţi contractante împotriva căreia a fost îndreptată plângerea.

Procedura se desfăşoară mai întâi în scris. Memoriile şi celelalte documente sunt depuse la grefa Curţii în ordinea şi la termenele stabilite de către preşedinte. După această etapă au loc audierile. Pe lângă statul sau statele interesate, care sunt reprezentate de către un agent guvernamental, Comisia Europeană a Drepturilor Omului deleagă unul sau mai mulţi membri, care nu au calitatea de parte în proces, ci îndeplinesc o “misiune de interes general”, constând în a ajuta şi lămuri Curtea.

Potrivit art.5 din Protocolul nr.9, o cauză poate fi deferită Curţii:

a. de către Comisie;

b. de către o Înaltă parte contractantă al cărei cetăţean este victima;

c. de către o Înaltă parte contractantă aflată în cauză;

d. de către o persoană fizică, organizaţie neguvernamentală sau grup de particulari care a sesizat Comisia, cu menţiunea că, în această ultimă situaţie, cauza este mai întâi supusă unui comitet alcătuit din trei membri ai Curţii, care pot hotărî, în unanimitate, că examinarea cauzei de către Curte nu este necesară, întrucât nu ridică nici o problemă gravă privind interpretarea sau aplicarea Convenţiei. Această hotărâre este definitivă.

În aceste cazuri, Comitetul de Miniştri este cel care hotărăşte dacă a existat sau nu o încălcare a Convenţiei.

Examinarea cazului se face în lumina raportului Comisiei şi a tuturor celorlalte mijloace de probă scrise ori a argumentelor juridice, în general, în şedinţă publică, în cadrul căreia delegatul Comisiei şi avocaţii guvernului intimat şi ai petentului prezintă sau completează argumentările lor şi li se pot pune întrebări de către judecători.

După faza audierii, judecătorii deliberează în secret şi se pronunţă prin vot cu privire la existenţa sau inexistenţa unei încălcări a Convenţiei. Hotărârile se iau cu votul majorităţii judecătorilor, dar opiniile separate pot însoţi hotărârea. Pronunţarea hotărârii se face în şedinţă publică. Ea este cu drept de returnare, conform art.43 din Protocolul nr.11, într-un termen de trei luni de la data hotărârii unei Camere.

Un colegiu format din 5 judecători ai Marii Camere poate accepta cererea, dacă o cauză ridică o problemă importantă, cu privire la interpretarea sau aplicarea Convenţiei sau a protocoalelor sale. Hotărârea luată de Marea Cameră este definitivă, conform art.44.

Celelalte hotărâri ale unei Camere rămân definitive când părţile declară că ele nu vor cere retrimiterea cauzei în faţa Marii Camere sau după trei luni de la data hotărârii, dacă retrimiterea cauzei în faţa Marii Camere nu a fost cerută sau atunci când Colegiul Marii Camere respinge cererea de retrimitere (vezi Anexa 4).

Înaltele părţi contractante se angajează să se conformeze hotărârilor Curţii în litigiile în care ele sunt părţi.

De punerea în executare a hotărârii este responsabil Comitetul de Miniştri al Consiliului Europei (art.54 din Convenţie), Curtea nedispunând de mijloace de constrângere.

 

 

III. INSTANŢE CU JURISDICŢIE INTERNAŢIONALĂ

 

1) Curtea Internaţională de Justiţie

 

1.1 Organizare şi funcţionare

Carta Organizaţiei Naţiunilor Unite, semnată la San Francisco la 26 iunie 1945, în art.92-96 pune bazele legale pentru organizarea Curţii Internaţionale de Justiţie.

Conform Cartei, Curtea Internaţională de Justiţie este al şaselea organ principal al Naţiunilor Unite, “organul judiciar principal al Naţiunilor Unite”. Statutul, care este parte integrantă din Cartă, stă la baza funcţionării ei. Toţi membrii Naţiunilor Unite sunt ipso facto părţi, “fiecare membru al Naţiunilor Unite se obligă să se conformeze hotărârii Curţii Internaţionale de Justiţie în orice cauză, la care este parte” (art.96). Adunarea Generală sau Consiliul de Securitate pot cere Curţii Internaţionale de Justiţie un aviz consultativ în orice problemă judiciară.

Curtea Internaţională de Justiţie este singura instanţă internaţională permanentă şi are o competenţă generală. Un stat care nu este membru al ONU poate deveni parte la statut, în condiţiile stabilite pentru fiecare caz în parte, de către Adunarea Generală, la recomandarea Consiliului de Securitate, după cum prevede art.93 din Cartă.

De exemplu, în 1946, Elveţiei i s-au impus următoarele condiţii:

· să accepte dispoziţiile Statutului Curţii Internaţionale de Justiţie;

· să accepte toate obligaţiile care decurg pentru un membru al Naţiunilor Unite din art.94 din Cartă;

· să se angajeze de a contribui la cheltuielile Curţii cu suma pe care Adunarea Generală o va fixa în mod echitabil, după consultări cu guvernul Elveţiei;

Aceleaşi condiţii au fost impuse şi celorlalte state ne-membre ONU, care au aderat la Statutul Curţii.

Structura Curţii Internaţionale de Justiţie, care reprezintă principalele sisteme juridice ale lumii, este asemănătoare cu structura Consiliului de Securitate:

· cinci judecători, cetăţeni ai membrilor permanenţi;

· doi judecători din America Latină;

· doi judecători din Asia;

· un judecător din Europa de Est;

· trei judecători din Africa;

· doi judecători din Europa Occidentală.

Preşedintele şi vicepreşedintele sunt numiţi de către Curte. Toţi membrii Curţii beneficiază în exercitarea funcţiilor lor – în baza art.19 din statut – de privilegii şi imunităţi diplomatice.

Membrii Curţii sunt aleşi intuituu personae, avându-se în vedere calităţile lor morale şi profesionale, nu ca reprezentanţi ai statelor. Regulamentul Curţii prevede, în art.5, că fiecare membru al Curţii trebuie să facă, în şedinţă publică a Curţii, o declaraţie solemnă că-şi va exercita atribuţiile în mod imparţial şi conştiincios. În acelaşi sens, există o reglementare care le interzice judecătorilor să participe la rezolvarea cauzelor la care au participat înainte ca reprezentanţi, consilieri sau avocaţi ai uneia dintre părţi sau ca membri ai unui tribunal naţional sau internaţional ori ai unei comisii de anchetă sau în orice altă calitate (art.17 alin.2 din statut).

Inamovibilitatea membrilor Curţii Internaţionale de Justiţie constă în imposibilitatea Adunării Generale sau a Consiliului de Securitate de a-i înlătura din funcţiile lor. Există o singură excepţie atunci, când ceilalţi membri consideră în unanimitate că un judecător încetează să “îndeplinească condiţiile cerute”. În acest caz, Curtea poate lua o asemenea măsură.

Statutul juridic garantează şi el independenţa judecătorilor în exercitarea funcţiilor lor; ei se bucură de privilegii şi imunităţi diplomatice, recunoscându-li-se, în principiu, statutul şefilor misiunilor diplomatice.

Curtea Internaţională de Justiţie are în frunte un preşedinte, asistat de către un vicepreşedinte, aleşi pe o perioadă de 3 ani, fiind reeligibili (s-a încetăţenit sistemul alegerii prin rotaţie). Preşedintele îndeplineşte şi funcţia de reprezentant al Curţii. Celelalte atribuţii sunt reglementate în statut sau în regulament, ca de exemplu: art10 din regulament prevede că preşedintele conduce lucrările şi serviciile Curţii; art.45 din statut reglementează că prezidarea şedinţelor şi conducerea dezbaterilor este atribuţia preşedintelui. Preşedintele este membru de drept al comitetului însărcinat cu redactarea finală a hotărârilor şi ordonanţelor.

Curtea Internaţională de Justiţie are organizată şi o Grefă, care este condusă de un grefier şi un grefier adjunct, numiţi de Curte pentru o perioadă de 7 ani, principala atribuţie fiind de a asigura serviciile Curţii.

 

 

 

 

1.2 Jurisdicţia facultativă şi competenţa Curţii Internaţionale de Justiţie 

Statele supun un litigiu jurisdicţiei Curţii numai dacă au acceptat-o, sesizarea fiind făcută printr-un compromis, document ce exprimă consimţământul părţilor. 

Conform art.39 ali.1 din Statut, jurisdicţia Curţii Internaţionale de Justiţie are în vedere toate cauzele pe care părţile i le înaintează, la care se adaugă toate problemele prevăzute în mod special în Carta ONU sau în tratate sau convenţii în vigoare.

Art.36 alin.2 din statut prevede jurisdicţia obligatorie a Curţii: statele-părţi la statut pot declara oricând ca obligatorie ipso facto şi fără o convenţie specială faţă de oricare stat, care acceptă aceeaşi obligaţie, jurisdicţia Curţii în toate diferendele de ordin juridic având ca obiect:

a. interpretarea unui tratat;

b. orice problemă de drept internaţional;

c. existenţa unui fapt care, dacă este stabilit, ar constitui o violare a unei obligaţii internaţionale;

d. natura sau întinderea reparaţiei ce trebuie făcută pentru încălcarea unei obligaţii internaţionale.

Competenţa contencioasă are ca obiect litigiile dintre statele membre ale ONU pe care acestea le supun Curţii. Art.93 alin.2 din Carta ONU prevede, însă, că un stat care nu este membru al Naţiunilor Unite poate deveni membru la Statutul Curţii în condiţiile determinate, de la caz la caz, de către Adunarea Generală, la recomandarea Consiliului de Securitate.

În ceea ce priveşte organizaţiile internaţionale, deşi art.34 alin.1 din Statut se referă exclusiv la state, există totuşi o colaborare între Curte şi acestea, în anumite condiţii (art.34 alin.1 şi 2):

· Curtea poate cere de la organizaţiile internaţionale guvernamentale informaţii privind cauzele care se află în faţa ei şi primeşte, de asemenea, informaţii prezentate din proprie iniţiativă de la organizaţiile menţionate;

· ori de câte ori interpretarea actului constitutiv al unei organizaţii internaţionale sau al unei convenţii internaţionale, adoptate în temeiul unui asemenea act, este pusă în discuţie într-o cauză deferită Curţii, grefierul Curţii va înştiinţa organizaţia interesată şi îi va comunica copii de pe întreaga procedură scrisă.

Competenţa consultativă. Curtea Internaţională de Justiţie este organul judiciar principal al ONU. Carta, în art.96, prevede că Adunarea Generală sau Consiliul de Securitate poate să-i ceară avize consultative pentru orice problemă juridică. Şi celelalte organisme ale ONU şi instituţii specializate pot cere un asemenea aviz (de exemplu, Organizaţia Maritimă Consultativă Internaţională, Organizaţia Internaţională a Muncii, UNESCO şi Organizaţia Mondială a Sănătăţii).

Se poate observa că, deşi numai statele pot fi implicate într-o procedură contencioasă în faţa Curţii, avizele consultative sunt date numai la cererea unor organizaţii internaţionale sau a unor organe ale acestora.

Avizul consultativ este o simplă opinie a Curţii asupra unei probleme juridice, nefiind un act jurisdicţional.

1.3 Procedura în faţa Curţii Internaţionale de Justiţie 

Sesizarea Curţii. Această operaţiune poate fi făcută sub două forme: 

· notificarea compromisului;

· cerere unilaterală adresată grefierului (este posibilă numai când ambele părţi au acceptat jurisdicţia obligatorie a Curţii şi numai în limitele acestei acceptări).

Indiferent sub ce formă se face cererea, ea trebuie să precizeze obiectul litigiului şi părţile.

Art.32 alin.2 şi 3 din regulament stă la baza formulării cererilor şi prevede că originalul cererii trebuie semnat de către reprezentantul misiunii diplomatice al statului reclamant cu sediul la Haga şi trebuie să cuprindă: 

· dreptul pe care reclamantul îl invocă în stabilirea competenţei Curţii;

· obiectul cererii;

· expunerea sumară a faptelor şi motivelor pe care cererea este pretins justificată;

· numele agentului însărcinat de reprezentantul statului reclamant, precum şi al consilierilor şi avocaţilor care îl asistă;

· documente probatorii ale faptelor menţionate.

Aceleaşi reguli trebuie îndeplinite şi în cazul sesizării Curţii cu un recurs împotriva unei sentinţe date de alte instanţe internaţionale.

Sesizarea Curţii are ca efect punerea în mişcare a mecanismului de “administrare” a justiţiei. Grefierul, imediat după ce cererea a fost introdusă, o anunţă tuturor părţilor interesate, precum şi membrilor Organizaţiei Naţiunilor Unite, prin intermediul Secretarului General.

Conform art.42 din statut, părţile sunt reprezentate, în mod obligatoriu, în faţa Curţii Internaţionale de Justiţie de către reprezentanţi şi, în mod facultativ, ele pot fi asistate de consilieri sau avocaţi. Reprezentanţii, în limitele diferendului, angajează statul care i-a numit prin tot ceea ce fac. Ei sunt împuterniciţi să ia toate măsurile necesare pentru desfăşurarea procedurii: contestă sau recunosc competenţa Curţii, cer aplicarea măsurilor conservatorii, modifică concluziile, acceptă sau resping concluziile Curţii sau ale părţii adverse. Curtea îi audiază în timpul procedurii orale, iar înainte de începerea dezbaterilor le poate cere să înfăţişeze orice document sau să dea orice explicaţii care sunt apreciate ca fiind necesare. Reprezentanţii sunt înştiinţaţi de lectura hotărârii în şedinţă publică.

Consilierii şi avocaţii au atribuţii mai limitate; ei nu pot angaja statul care i-a numit.

Toate cele trei categorii de reprezentanţi se bucură, conform art.42 alin.3, de privilegii şi imunităţi: “Reprezentanţii, consilierii şi avocaţii părţilor în faţa Curţii se vor bucura de privilegiile şi imunităţile necesare îndeplinirii independente a îndatoririlor lor”.

Potrivit art.43 din statut, procedura Curţii se compune din două părţi: scrisă şi orală.

Procedura scrisă constă într-un schimb de comunicări, memorii şi contramemorii, de replici şi duplici între Curte şi părţi. Comunicările se fac prin intermediul grefierului.

Mijloacele de probă pot fi comunicate de către părţi Grefei, în timpul care se scurge între încheierea fazei scrise şi începerea fazei orale.

Procedura orală este formată din două faze: una publică (audierea martorilor, experţilor, reprezentanţilor, consilierilor, avocaţilor de către Curtea, admiterea probelor, anchete, expertize) şi una secretă (deliberarea Curţii). Conform art.30 alin.6 din regulament, secretul priveşte atât deliberările, cât şi votul. Şi procesele-verbale ale şedinţelor sunt confidenţiale.

Hotărârile Curţii sunt adoptate cu majoritatea judecătorilor prezenţi. În caz de număr de voturi egal, votul preşedintelui este preponderent, după cum prevede art.55 din statut. Hotărârea Curţii are trei părţi: prima enunţă cauza, faptele şi sinteza argumentelor părţilor, a doua cuprinde motivaţia hotărârii, iar a treia parte conţine concluziile prin care Curtea soluţionează diferendul.

Prin Statutul Curţii se stabileşte că hotărârea Curţii are forţă obligatorie numai între părţi şi numai cu privire la cauza respectivă. Hotărârea este definitivă. Art.59-60 stabilesc că, dacă există o controversă în privinţa înţelesului hotărârii, Curtea o va interpreta la cererea oricărei părţi.

 

 

2) Curtea Penală Internaţională

La 18 iulie 1998 a fost adoptată, la Roma, Convenţia privind înfiinţarea unei Curţi Penale Internaţionale, din cuprinsul cărei face parte şi statutul acesteia. Printre cele 120 de voturi în favoarea Convenţiei a fost şi cel al României.

Pentru ca această Convenţie să intre în vigoare şi, deci, pentru ca să se înfiinţeze efectiv Curtea Penală Internaţională, este necesar ca 60 de state să ratifice Convenţia.

În acest răstimp, au loc negocieri importante, în scopul stabilirii cadrului procedural în care va lucra Curtea şi a determinării elementelor constitutive ale crimelor care cad sub incidenţa sa: genocidul, crima contra umanităţii, crimele de război şi agresiunea, delicte care au un caracter imprescriptibil, după cum se reafirmă în cadrul Convenţiei.

Necesitatea înfiinţării unei astfel de instituţii s-a resimţit după anul 1945 când statele lumii şi-au manifestat dorinţa de a exista o instanţă de judecată internaţională, care să apere şi să pună în aplicare respectarea drepturilor omului şi a principiilor de convieţuire paşnică la nivelul întregii umanităţi.

Comunitatea internaţională a fost de acord pentru prima oară în 1899 asupra adoptării unor reglementări care să răspundă exigenţelor în materia dreptului penal internaţional (clauza "Marteus" privind "legile umanităţii", care figura în preambulul Convenţiei de la Roma asupra legilor şi cutumelor războiului).

Drept urmare a atrocităţilor săvârşite de regimul nazist în timpul celui de-al doilea război mondial şi a masacrelor comise, în aceeaşi perioadă, de armatele japoneze, au fost înfiinţate două tribunale internaţionale (Nürenberg şi Tokyo) în scopul judecării responsabililor pentru aceste crime de război, precum şi împotriva umanităţii. Având ca principal punct de plecare activitatea acestor două tribunale internaţionale, în special referitoare la definirea noţiunii de "crimă contra umanităţii", s-a reuşit crearea unei baze juridice integrată în convenţiile internaţionale şi în legislaţiile penale interne care ulterior a fost de natură a reglementa aceste infracţiuni şi de a prevedea regimul sancţionator al acestora.

În acest sens, s-au adoptat în anul 1948 două convenţii internaţionale şi anume: Declaraţia universală a drepturilor omului şi Convenţia pentru prevenirea şi combaterea genocidelor.

De asemenea, Adunarea Generală a Naţiunilor Unite a instituit un comitet special pentru crearea unei curţi penale internaţionale.

Un proiect de statut al acestei instanţe a fost adoptat în 1953. Punerea în aplicare a reglementărilor stabilite şi apariţia acestei instanţe a fost paralizată de existenţa războiului rece, cât şi a necesităţii adoptării unei definiţii a agresiunii, noţiune care nu a fost definită, în mod oficial, nici până în prezent.

Mai târziu, aceste convenţii au fost urmate de altele precum: cele patru Convenţii de la Geneva (1949) privind crearea unui regim de protecţie a drepturilor non-combatanţilor (populaţiei civile) şi cele două protocoale adiţionale în legătură cu protecţia victimelor în situaţia conflictelor armate la nivel internaţional şi regional (1977).

Ulterior acestor documente internaţionale a fost adoptată, în anul 1984, Convenţia Naţiunilor Unite împotriva torturii şi a altor pedepse ori tratamente inumane sau degradante.

Dacă războiul a fost teatrul desfăşurării unor execuţii grave şi al comiterii unor crime deosebite, instaurarea şi consolidarea unei păci durabile nu poate exista fără ca autorii acestor delicte - de la conducători, la simpli executanţi - să fie susceptibili de a răspunde pentru faptele lor în faţa unei instanţe internaţionale.

Trebuie subliniat faptul că acest tip de instanţă internaţională urmăreşte un dublu scop: sancţionarea exemplară a acestor atrocităţi şi desolidarizarea de asemenea fapte, în vederea prevenirii producerii în viitor a unor asemenea tragedii.

Activitatea de judecată a celor două tribunale militare de la Nürnberg şi Tokyo s-a concretizat în implicarea mai multor state în sancţionarea unor crime comise de cei care au fost aduşi în faţa lor.

Aceste tribunale au avut, însă, o competenţă limitată, fiind vorba de o judecată condusă de statele învingătoare împotriva celor vinovaţi de infracţiuni de război din statele învinse.

Astfel, cele două instanţe militare au judecat doar cazurile apărute în conflictele armate internaţionale, respectiv sancţionarea marilor criminali de război, urmând ca tribunalele naţionale să aplice aceleaşi principii în legislaţia internă.

În cursul ultimului deceniu, comunitatea internaţională a creat, în urma masacrelor din fosta Iugoslavie şi Ruanda, două tribunale speciale ad-hoc pentru judecarea autorilor acestor crime de război.

La 18 iulie 1998, în cadrul Conferinţei diplomatice a ambasadorilor ţărilor membre ale Naţiunilor Unite, s-a adoptat statutul Curţii Penale Internaţionale, cu un număr de 120 de voturi pentru, 7 voturi contra şi 21 de abţineri.

Deşi anumite ţări, precum Statele Unite ale Americii, China, India, Israel, au votat împotriva statutului Curţii Penale Internaţionale, trebuie remarcat că a fost făcut un important pas de natură a permite instituirea unui cadru concret de înfăptuire a justiţiei internaţionale, prin care nu numai că va fi posibil să se judece comportamentul unor state, dar şi pe cel al unor resortisanţi ai acestora, care se fac vinovaţi de crime care, prin gravitatea lor, aduc atingere umanităţii, în ansamblul său.

Printre statele care nu au adoptat Statutul Curţii Penale Internaţionale figurează Statele Unite ale Americii şi China, state având calitatea de membru permanent al Consiliului de Securitate al Organizaţiei Naţiunilor Unite. Absenţa acestor ţări, în special a Statelor Unite, în cadrul unei instanţe internaţionale cu o asemenea arie de competenţe este de natură a pune un semn de întrebare asupra credibilităţii acesteia.

Unul din motivele pentru care SUA au respins statutul Curţii este cel referitor tocmai la competenţa recunoscută acesteia, având la bază criterii alternative: fie naţionalitatea autorului infracţiunii, fie locul săvârşirii infracţiunii. Această formulă permite Curţii să-şi exercite competenţa asupra unui soldat american care a comis crime de război pe teritoriul unei alte ţări.

Statele Unite consideră inacceptabilă ipoteza judecării unui cetăţean american de către un tribunal străin, fie aceasta chiar şi o Curte Internaţională. Prin urmare, se respinge această idee care impune criteriul universalităţii convenţiei faţă de un stat care nu este membru în cadrul instanţei internaţionale. Deşi au existat mai multe negocieri pe această temă, încercându-se un acord, în sensul ca acest criteriu al naţionalităţii să fie prioritar, Statele Unite au decis să nu voteze textul statutului.

Referitor la obiecţiunile Chinei faţă de prevederile Statutului trebuie relevat faptul că acestea sunt de natură diferită.

China a dorit excluderea dintre competenţele Curţii Internaţionale conflictele armate interne şi să se stabilească criterii cât mai corecte şi ridicate de apreciere a gravităţii infracţiunilor considerate drept crime contra umanităţii.

În ceea ce priveşte aceste cereri, textul Statutului acordă satisfacţie Chinei. Astfel, soluţionarea conflictelor armate interne este inclusă în statut, dar cu acordarea unor garanţii sporite faţă de cele înscrise în Protocolul nr.2 al Convenţiei de la Geneva.

Astfel, articolul 8 paragraf 3 din Statut, referitor la crimele de război, prevede, în cadrul dispoziţiilor consacrate conflictelor armate interne, că nimic nu afectează "răspunderea unui guvern de a menţine sau restabili ordinea publică în stat sau de a apăra unitatea şi integritatea teritorială a statului, utilizând toate mijloacele legitime". Totuşi, China a votat împotriva Statutului Curţii, invocând competenţa de judecată a instanţei internaţionale (articolul 12) şi posibilitatea de autosesizare a Procurorului în anumite situaţii.

Refuzul Indiei de semnare a Convenţiei privind înfiinţarea Curţii internaţionale are la bază poziţia acesteia cu privire la existenţa a două prevederi statutare. Prima obiecţiune se referă la complementaritatea jurisdicţiei naţionale cu cea a Curţii Penale Internaţionale, fapt care încalcă, în accepţiunea acestei ţări, principiul suveranităţii şi poate duce la eventuala recunoaştere a instanţei internaţionale în situaţia existenţei unui conflict de competenţă cu o jurisdicţie internă. Cea de-a doua dispoziţie contestată de India se referă la prerogativele acordate prin statut Consiliului de Securitate. 

Unul dintre statele implicate direct în cadrul negocierilor privind statutul Curţii internaţionale a fost Israelul.

Votul său final s-a dovedit împotriva statutului acestei instanţe, dat fiind existenţa în text a unei prevederi referitoare la crimele de război.

Astfel, conform Statutului, este considerat drept crimă de război "transferul, direct sau indirect, de către o putere ocupantă a unei părţi din populaţia sa civilă în cadrul teritoriului ocupat sau deportarea ori transferul în interiorul sau în afara teritoriului ocupat a întregii populaţii sau a unei părţi a acesteia". Este evident că, în conformitate cu acest text, poate fi vizată politica de colonizare dusă de Israel în teritoriile ocupate. Înscrierea acestei prevederi în conţinutul statutului a fost o condiţie sine qua non, fără de care nu s-ar fi obţinut adeziunea ţărilor arabe, dar care a motivat votul contra al Israelului.

Un element esenţial pentru buna desfăşurare a activităţii Curţii Penale Internaţionale este cooperarea obligatorie între statele părţi, fapt, de altfel, relevat în mod expres în Statut (art.86). Înfiinţarea Curţii Penale Internaţionale nu poate opri unele tragedii umanitare care au loc în prezent şi a căror prevenire întâmpină dificultăţi. Totuşi, această instituţie demonstrează o voinţă comună a statelor de a acţiona în scopul sancţionării vinovaţilor.

Pe cale de consecinţă, apariţia Curţii Penale Internaţionale reprezintă un progres important pentru buna înţelegere şi convieţuire paşnică la nivel mondial.

2.1 Organizare şi funcţionare

Curtea Penală Internaţională care îşi are sediul la La Haye cuprinde patru organe distincte: preşedinţia, trei secţii de judecată - secţia de apel, secţia de primă instanţă şi secţia preliminară -, biroul procurorului şi grefa. Curtea are în componenţă 18 judecători, aleşi pe o perioadă de nouă ani de Parlamentele statelor părţi şi care trebuie să îndeplinească anumite condiţii pentru a putea îndeplini aceste funcţii.

Preşedinţia 

Este compusă din trei magistraţi: preşedintele, primul şi al doilea vicepreşedinte. Toţi trei sunt aleşi pentru o perioadă de trei ani, fiind reeligibili doar o singură dată. Au atribuţiile pe care statutul le conferă, îngrijindu-se şi de buna administrare a Curţii, cu excepţia biroului procurorului. Pentru toate problemele de interes comun, cei trei trebuie să se consulte cu procurorul.

Instanţele de judecată

Secţia în primă instanţă şi secţia preliminară sunt compuse fiecare din şase judecători; secţia de apel este compusă din preşedinte şi alţi patru judecători.

Această repartizare "administrativă" a judecătorilor este făcută pe baza competenţelor şi a experienţei fiecăruia dintre aceştia, fiecare secţie având în componenţă specialişti în drept penal, în procedura penală şi în drept internaţional.

În cadrul fiecărei secţii vor exista instanţe distincte, în aşa fel încât să se asigure exercitarea funcţiilor judiciare ale Curţii. O instanţă de apel este compusă din toţi judecătorii secţiei de apel - 5 magistraţi; trei judecători de la secţia de primă instanţă vor exercita funcţiile specifice primei instanţe. În sfârşit, funcţiile secţiei preliminare sunt exercitate fie de către trei judecători, fie de către unul singur conform Regulamentului de procedură şi de probă. Dacă instanţele sunt prea încărcate cu dosare, Curtea poate cere crearea de noi instanţe preliminare sau de primă instanţă. Magistraţii care lucrează la secţia de apel fiinţează pe toată durata mandatului exclusiv la această instanţă. În cazul celorlalţi judecători, ei trebuie să lucreze cel puţin trei ani în această secţie, în afară de situaţiile în care este necesară prelungirea mandatului, pentru cauze în curs de desfăşurare care necesită o asemenea prelungire; de asemenea, judecătorii de la aceste secţii pot lucra provizoriu la cealaltă secţie (secţia preliminară şi secţia de primă instanţă).

Biroul procurorului

Se prezintă ca un organ distinct de Curte în această secţie, care acţionează independent, şi care are următoarele atribuţii:

a. primeşte comunicările şi toate informaţiile în legătură cu infracţiunile ce sunt de competenţa Curţii;

b. examinează aceste informaţii;

c. conduce anchetele;

d. susţine acuzaţiile în faţa Curţii.

Biroul este condus de un procuror, ales prin vot secret de către Adunarea statelor părţi, cu majoritatea absolută a membrilor acesteia. Biroul are unul sau mai mulţi procurori adjuncţi, aleşi după aceeaşi procedură, de pe o listă prezentată de către procuror.

Grefa

Grefa Curţii este condusă de un grefier ajutat de un grefier adjunct, fiind responsabilă cu aspectele nejudiciare, administrative ale Curţii. Grefierul este ales pentru o perioadă de cinci ani, de către judecători, cu o majoritate absolută, prin scrutin secret. Poate fi reales o singură dată.

În cadrul grefei a fost înfiinţată o secţie de ajutorare a victimelor şi martorilor, destinată în special asigurării protecţiei şi securităţii lor.

2.2 Competenţa Curţii Penale Internaţionale

Curtea poate fi sesizată de către:

a. unul dintre statele părţi la Convenţie;

b. procurorul Curţii;

c. Consiliul de Securitate al Naţiunilor Unite, în conformitate cu dispoziţiile cap.VII din Chartă.

În primele două cazuri, competenţa Curţii nu poate fi exercitată decât dacă unul dintre cele două state este parte, după cum urmează:

· statul în care s-a produs infracţiunea;

· statul al cărui resortisant este acuzatul.

În cel de-al treilea caz (sesizarea Consiliului de Securitate) aceste limitări ale competenţei nu operează. Astfel, în cazul sesizării de către Consiliu, Curtea Penală poate acţiona împotriva autorului infracţiunii resortisant dintr-o ţară care nu este parte la statut, chiar şi dacă infracţiunea este comisă pe teritoriul unui stat care nici el nu este parte la statut.

Curtea nu este competentă pentru infracţiunile care au fost comise înainte de intrarea în vigoare a Convenţiei de la Roma.

Art.5 din statut prevede patru categorii de infracţiuni care sunt de competenţa Curţii, numite "infracţiuni foarte grave care aduc atingere întregii comunităţi internaţionale":

· infracţiunea de genocid;

· infracţiunile contra umanităţii;

· infracţiunile de război;

· infracţiunea de agresiune.

2.3 Relaţiile dintre Curtea Penală Internaţională şi state

Statele părţi au obligaţia de a coopera cu această instanţă internaţională şi cu procurorul său. Această cooperare îmbracă formele obişnuite ale cooperării judiciare: cererea de informaţii şi documente, efectuarea de arestări şi predarea infractorilor. Alte forme de cooperare sunt prevăzute în art.93 din Statut: în legătură cu identificarea unei persoane, adunarea de probe, interogarea persoanelor care fac obiectul unei anchete sau urmăriri, cercetarea locurilor, executarea percheziţiilor etc.

Statele părţi, în virtutea suveranităţii lor, pot refuza, parţial sau total, să coopereze cu Curtea, atunci când obiectul cererii ar aduce atingeri securităţii naţionale.

Poate exista apoi o imposibilitate materială pentru un anumit sistem juridic care trebuie să realizeze anchetele şi să aplice hotărârile de judecată sau poate exista refuzul statelor de a urmări pe autorii infracţiunilor care locuiesc pe teritoriul său.

În preambulul Statutului este reglementat principiul complementarităţii jurisdicţiei internaţionale cu jurisdicţia naţională.

2.4 Pedepsele şi condiţiile de executare ale acestora

Curtea poate pronunţa o pedeapsă cu închisoarea de cel mult 30 de ani sau cu închisoarea pe viaţă, dacă infracţiunile săvârşite sunt de o gravitate excepţională şi se justifică în cazul respectiv.

Curtea poate pronunţa pe lângă aceste pedepse şi o amendă sau "confiscarea profiturilor, bunurilor şi averilor obţinute direct sau indirect din infracţiuni".

Pedepsele cu închisoarea sunt executate într-un stat desemnat de către Curte, de pe o listă de ţări candidate. Pentru alegerea statului în care va avea loc executarea pedepsei, Curtea ia în considerare principiul partajării responsabilităţilor între statele părţi, regulile generale care guvernează tratamentul deţinuţilor, dorinţa persoanei condamnate şi naţionalitatea acesteia. Condamnatul poate cere Curţii în orice moment transferul său din statul în care a fost desemnat.

Curtea Penală Internaţională are trei surse de venituri:

a. contribuţiile statelor părţi, calculate pe baza unui barem de cote părţi;

b. Organizaţia Naţiunilor Unite - sub rezerva apobării de către Adunarea Generală;

c. poate obţine venituri suplimentare după criterii fixate de către Adunarea statelor membre, de la alte instituţii.

